ROZHODNUTIE KOMISIE
zo 16. decembra 2008
o systéme včasného varovania na použitie povoľujúcimi úradníkmi Komisie a výkonnými agentúrami
(2008/969/ES, Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (1),
so zreteľom na nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (2),
keďže:
(1)
Komisia, ktorá je zodpovedná za plnenie všeobecného rozpočtu Európskej únie a používanie všetkých ostatných finančných prostriedkov riadených spoločenstvami s patričným zreteľom na zásadu riadneho finančného hospodárenia, je viazaná povinnosťou bojovať proti podvodom a všetkým ostatným protiprávnym činnostiam, ktoré ovplyvňujú finančné záujmy spoločenstiev.
(2)
Súčasné rozhodnutie Komisie o systéme včasného varovania by sa malo nahradiť týmto rozhodnutím v nadväznosti na zmeny a doplnenia článkov 93 až 96 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (nariadenie o rozpočtových pravidlách), a zodpovedajúcich ustanovení nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, a v nadväznosti na odporúčania Európskeho dozorného úradníka pre ochranu údajov (3).
(3)
Nariadením Komisie (ES, Euratom) č. 1302/2008 zo 17. decembra 2008 o centrálnej databáze vylúčených subjektov (4) sa vytvára databáza obsahujúca príslušné podrobnosti o tretích stranách, ktoré sú vylúčené z udeľovania grantov a postupov verejného obstarávania, a poskytuje sa ním inštitúciám vrátane tých, ktoré sú vymenované v článku 1 ods. 2 nariadenia o rozpočtových pravidlách, výkonným agentúram, orgánom Spoločenstva, na ktoré sa vzťahuje článok 185 nariadenia o rozpočtových pravidlách, ako aj orgánom členských štátov a tretích krajín, medzinárodným organizáciám a iným orgánom, ktoré sa podieľajú na plnení rozpočtu, prístup do tejto databázy.
(4)
Účelom systému včasného varovania je zabezpečiť v rámci Komisie a jej výkonných agentúr šírenie dôverných informácií o tretích stranách, ktoré by mohli predstavovať hrozbu pre finančné záujmy a dobré meno spoločenstiev alebo pre akékoľvek iné finančné prostriedky spravované spoločenstvami.
(5)
Vzhľadom na to, že výkonné agentúry majú pri plnení operačných rozpočtových prostriedkov postavenie povoľujúcich úradníkov delegovaných Komisiou, mali by mať prístup do systému včasného varovania rovnakým spôsobom ako útvary Komisie pre správu administratívnych a operačných rozpočtových prostriedkov.
(6)
Európsky úrad pre boj proti podvodom (OLAF) by mal mať prístup do systému včasného varovania, aby mohol vykonávať regulačnú a vyšetrovaciu činnosť, ako aj činnosť v oblasti spravodajstva a predchádzania podvodom, čo vykonáva podľa článku 1 ods. 2 nariadenia Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (5) a podľa nariadenia Rady (Euratom) č. 1074/1999 z 25. mája 1999 o vyšetrovaniach Európskeho úradu pre boj proti podvodom (OLAF) (6).
(7)
Správu systému včasného varovania by mal zabezpečovať účtovník. Za žiadosti o vloženie, úpravu alebo zrušenie varovaní by mali niesť zodpovednosť zodpovedný povoľujúci úradník, OLAF a Útvar pre vnútorný audit (IAS). V snahe zachovať primeranú úroveň kontroly by sa takéto žiadosti mali podávať na hierarchicky príslušnej úrovni.
(8)
V nariadení Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (7) sa výslovne stanovuje, že pri spracúvaní osobných údajov Komisia musí dodržiavať požiadavky na zákonné spracúvanie a požiadavky súvisiace s prenosom údajov v ňom ustanovené a že toto spracúvanie podlieha predbežnej kontrole Európskeho dozorného úradníka pre ochranu údajov v nadväznosti na oznámenie úradníka Komisie pre ochranu údajov.
(9)
V ustanoveniach o ochrane údajov by sa mali v súlade so stanoviskom Európskeho dozorného úradníka pre ochranu údajov stanoviť práva osôb, ktorých údaje sa vkladajú alebo by sa mohli vkladať do systému včasného varovania. Pokiaľ ide o údaje vložené do systému včasného varovania, v prípade práva byť informovaný by sa mali odlíšiť tretie strany, ktoré sú fyzické osoby a majú rozsiahlejšie práva v oblasti ochrany údajov, od tretích strán, ktoré sú právnické osoby.
(10)
Na určité práva na ochranu údajov sa vzťahujú výnimky stanovené v článku 20 nariadenia (ES) č. 45/2001, ktoré sa musia posudzovať podľa jednotlivých prípadov a uplatňovať dočasne. Uplatňovanie týchto výnimiek by malo závisieť výlučne od útvarov Komisie, ktoré sú zodpovedné za žiadosti o vloženie údajov, ich úpravu vrátane opravy alebo vymazania príslušných údajov.
(11)
Vzhľadom na to, že vylúčenia podľa článku 94 nariadenia o rozpočtových pravidlách sa týkajú osobitných postupov obstarávania, resp. udeľovania grantov, tieto varovania by nemali patriť do úrovne W5, ale do novej kategórie, a to W1d, pričom varovania W5 by mali označovať výlučne situácie vylúčenia týkajúce sa všetkých postupov obstarávania, resp. udeľovania grantov.
(12)
S cieľom ochrániť finančné záujmy spoločenstiev zodpovedný povoľujúci úradník, pred prijatím rozhodnutia Komisie o uplatnení článku 96 nariadenia o rozpočtových pravidlách, požiada o dočasnú registráciu varovania o vylúčení aj vtedy, ak správanie tretej strany predstavuje vážne zneužitie úradnej moci v zmysle článku 93 ods. 1 písm. c) nariadenia o rozpočtových pravidlách, aby sa zabezpečilo, že sa tejto tretej strane počas prebiehajúceho sankčného procesu nezadajú žiadne zákazky ani neudelia granty.
(13)
Komisia musí dodržiavať rôzne nariadenia Rady, ktorými sa vykonávajú spoločné pozície prijaté na základe článku 15 Zmluvy o Európskej únii (spoločná zahraničná a bezpečnostná politika - SZBP) a podľa ktorých je zakázané sprístupňovať akékoľvek finančné prostriedky a hospodárske zdroje, či už priamo, alebo nepriamo určeným fyzickým alebo právnickým osobám, skupinám alebo subjektom, alebo v ich prospech,
ROZHODLA TAKTO:
ODDIEL 1
VŠEOBECNÉ USTANOVENIA
Článok 1
Predmet úpravy
Týmto rozhodnutím sa zriaďuje systém včasného varovania Komisie (ďalej „systém EWS“) v súvislosti s plnením všeobecného rozpočtu Európskej únie a so všetkými ostatnými finančnými prostriedkami, ktoré spravujú spoločenstvá.
Článok 2
Vymedzenie pojmov
Na účely tohto rozhodnutia sa používajú tieto vymedzenia pojmov:
-
„tretie strany“ znamenajú záujemcov, uchádzačov, zmluvné strany, dodávateľov, poskytovateľov služieb a ich príslušných subdodávateľov, ako aj žiadateľov o granty, príjemcov grantov, zmluvné strany príjemcov grantov a subjekty, ktoré dostávajú finančnú podporu od príjemcu grantu Spoločenstva podľa článku 120 nariadenia o rozpočtových pravidlách,
-
„zodpovedný povoľujúci úradník“ znamená povoľujúceho úradníka delegovaného Komisiou v zmysle článku 59 nariadenia o rozpočtových pravidlách, ktorý je zodpovedný podľa vnútorných predpisov o plnení všeobecného rozpočtu Európskych spoločenstiev (ďalej len „rozpočet“), vrátane riaditeľov výkonných agentúr a povoľujúceho úradníka subdelegovaného v zmysle článku 59 nariadenia o rozpočtových pravidlách, ktorý vykonáva funkciu riaditeľa.
Článok 3
Varovania v systéme včasného varovania
1. Varovania v systéme EWS obsahujú tieto údaje:
a)
informácie identifikujúce tretie strany, ktoré predstavujú hrozbu pre finančné záujmy a dobré meno spoločenstiev alebo pre akékoľvek iné finančné prostriedky spravované spoločenstvami, pretože sa dopustili podvodu alebo závažných administratívnych pochybení alebo sú podozrivé, že spáchali podvod alebo závažné administratívne pochybenia, alebo sa na ne vzťahujú prikázania pohľadávok alebo príkazy na vymáhanie značných pohľadávok, alebo sú vylúčené v súlade s nariadením o rozpočtových pravidlách alebo na základe finančných obmedzení súvisiacich so spoločnou zahraničnou a bezpečnostnou politikou;
b)
informácie o osobách s právomocou zastupovať právne subjekty, ktoré sú tretími stranami, rozhodovať o nich alebo ich kontrolovať, ak samotné tieto osoby predstavujú hrozbu pre finančné záujmy spoločenstiev alebo pre akékoľvek iné finančné prostriedky spravované spoločenstvami z dôvodov uvedených v písmene a);
c)
druh varovania a dôvody, pre ktoré tretie strany uvedené v písmene a) alebo osoby uvedené v písmene b) predstavujú takúto hrozbu, a prípadne aj trvanie varovania a kontaktnú osobu pre varovanie.
2. Bez toho, aby bol dotknutý článok 1 ods. 2 a 3 nariadenia (ES, Euratom) č. 1302/2008, údaje obsiahnuté v systéme EWS sa môžu použiť iba na účely plnenia rozpočtu alebo použitia akýchkoľvek iných finančných prostriedkov, ktoré spravujú spoločenstvá, vrátane udeľovania grantov a postupov verejného obstarávania, ako aj platieb tretím stranám.
Európsky úrad pre boj proti podvodom (OLAF) môže používať tieto údaje pri svojich vyšetrovaniach podľa nariadenia (ES) č. 1073/1999 a nariadenia (Euratom) č. 1074/1999, ako aj na činnosť v oblasti spravodajstva a predchádzania podvodom vrátane analýzy rizík.
Článok 4
Správa systému včasného varovania
1. Účtovník Komisie alebo jeho podriadený, na ktorého delegoval určité úlohy podľa článku 62 nariadenia o rozpočtových pravidlách (ďalej len „účtovník“), zabezpečuje správu systému EWS a vykonáva príslušné technické úpravy.
Účtovník vkladá, upravuje a zrušuje varovania v systéme EWS podľa žiadostí zodpovedného povoľujúceho úradníka, OLAF-u a Útvaru pre vnútorný audit (IAS).
2. Účtovník prijíma vykonávacie opatrenia týkajúce sa technických aspektov a vymedzuje súvisiace podporné postupy, okrem iného aj v oblasti bezpečnosti.
Tieto opatrenia oznamuje útvarom Komisie a výkonným agentúram.
Článok 5
Žiadosti o registráciu, úpravu alebo zrušenie varovaní
1. Všetky žiadosti o registráciu varovaní, ich úpravu alebo zrušenie sa adresujú účtovníkovi.
Tieto žiadosti môže podávať len zodpovedný povoľujúci úradník, generálny riaditeľ alebo riaditeľ OLAF-u alebo Útvaru pre vnútorný audit (IAS). Na tento účel sa používa vzorový formulár uvedený v prílohe.
2. Útvar, ktorý zistil, že tretia strana je v jednej zo situácií opísaných v článku 9, pošle účtovníkovi žiadosť o vytvorenie varovania v systéme EWS, kópiu pošle úradníkovi systému EWS uvedenému v článku 7, a to aj vtedy, ak sa na túto tretiu stranu už uplatňuje varovanie v systéme EWS.
3. V súlade s postupom opísaným v odseku 2 útvar, ktorý požiadal o varovanie v systéme EWS, na vzorovom formulári uvedenom v prílohe oznamuje účtovníkovi:
a)
každú zmenu v informáciách obsiahnutých v príslušnom varovaní v systéme EWS;
b)
zrušenie tohto varovania v systéme EWS, keď už prestali platiť dôvody na vytvorenie varovania.
Zmena kontaktnej osoby pre varovanie sa však môže zaslať doporučeným oznamom.
4. Útvar, ktorý požiadal o registráciu varovania v systéme EWS, je zodpovedný aj za koordináciu opatrení, ktoré sa majú prijať v súvislosti s dôsledkami takéhoto varovania na plnenie rozpočtu v súlade s článkami 15 až 22.
5. Aktivácia varovania o osobe s právomocou zastupovať danú právnickú osobu, rozhodovať o nej alebo ju kontrolovať si vyžaduje doplňujúcu žiadosť, ktorá je iná, ako je žiadosť týkajúca sa danej právnickej osoby.
Článok 6
Prístup do systému EWS a jeho používanie
1. Útvary Komisie a výkonné agentúry majú priamy prístup k údajom v systéme EWS cez účtovný systém, ktorý zabezpečuje Komisia (ABAC).
Útvary Komisie alebo výkonné agentúry zodpovedné za miestny systém môžu tento systém používať na prístup k údajom v systéme EWS za predpokladu, že je zaručená konzistentnosť údajov medzi miestnym systémom a účtovným systémom ABAC.
2. Zodpovedný povoľujúci úradník alebo jeho podriadený overuje, či sa v systéme EWS nachádza varovanie týkajúce sa tretích strán, a to v týchto situáciách:
a)
v prípade individuálnych rozpočtových záväzkov pred vytvorením takéhoto záväzku;
b)
v prípade rámcových rozpočtových záväzkov pred zapísaním akéhokoľvek individuálneho právneho záväzku do rámcového záväzku;
c)
v prípade predbežných rozpočtových záväzkov pred uzavretím právneho záväzku, z ktorého vyplýva nárok na následné platby.
Keď sa záväzky uvedené v písmene c) vzťahujú na platby zamestnancom a preplácanie cestovných výdavkov súvisiacich so zasadnutiami a výberovými konaniami, povinnosť overovať vopred registrácie v systéme EWS sa neuplatňuje.
V prípade postupov verejného obstarávania alebo udeľovania grantov zodpovedný povoľujúci úradník alebo jeho podriadený overujú, či sa v systéme EWS nachádza varovanie, najneskôr pred rozhodnutím o zadaní zákazky alebo o udelení grantu.
Keď však obstarávateľ po uverejnení oznámenia o vyhlásení verejného obstarávania obmedzí počet záujemcov, ktorí sú vyzvaní na predloženie ponuky alebo na rokovanie v užšej súťaži, na súťažný dialóg alebo na rokovacie konanie, vykonáva sa takéto overovanie pred skončením výberu zo záujemcov.
Pokiaľ ide o subdodávateľov, ktorí boli predložení na predbežné schválenie, zodpovedný povoľujúci úradník alebo jeho podriadený môžu na základe analýzy rizika rozhodnúť, že sa nebude overovať, či sa v systéme EWS nachádza varovanie.
3. Zodpovedný povoľujúci úradník alebo jeho podriadený overujú podľa odseku 2, či sa v systéme EWS nachádza varovanie o osobe s právomocou zastupovať príslušnú tretiu stranu, rozhodovať o nej alebo ju kontrolovať, a to v týchto situáciách:
a)
keď sa zodpovedný povoľujúci úradník alebo jeho podriadený na základe analýzy rizika domnievajú, že takéto overenie je potrebné;
b)
keď dokumenty, ktoré zodpovedný povoľujúci úradník alebo jeho podriadený požadujú ako dôkaz o tom, že príslušná tretia strana nie je v niektorej zo situácií opísaných v článku 93 ods. 1 nariadenia o rozpočtových pravidlách, súvisia s takýmito osobami.
4. Kontaktná osoba pre konkrétne varovanie uvedená v písmene c) článku 3 ods. 1 sprístupňuje na základe žiadosti zodpovednému povoľujúcemu úradníkovi alebo jeho podriadenému všetky príslušné informácie. Pokiaľ ide o varovania o vylúčení, uplatňuje sa článok 12 nariadenia (ES, Euratom) č. 1302/2008.
5. Odseky 2 až 4 sa uplatňujú aj pri zálohovaní účtov pri výdavkoch nad 300 EUR. V takom prípade správca záloh pred uzavretím akéhokoľvek právneho záväzku s treťou stranou na základe informácií, ktoré mu boli poskytnuté, overuje, či sa v systéme EWS nachádza varovanie.
Článok 7
Úradníci systému EWS
1. Generálny riaditeľ OLAF-u alebo IAS-u a každý delegovaný povoľujúci úradník určia aspoň jedného úradníka alebo dočasného zamestnanca, ktorý je ich podriadeným, za úradníka systému EWS.
Zoznam určených osôb a všetky zmeny v ňom oznamujú účtovníkovi.
2. Úradník systému EWS môže konzultovať zoznam všetkých tretích strán alebo osôb s právomocou zastupovať tretie strany, rozhodovať o nich alebo ich kontrolovať, o ktorých je v systéme EWS zaregistrované varovanie. Pokiaľ ide o veci týkajúce sa systému EWS, zabezpečuje spojenie medzi útvarom a účtovníkom. Taktiež pomáha útvaru pri postupovaní informácií o varovaniach v systéme EWS, ktoré útvar požaduje, a pri opatreniach, ktoré sa majú prijať v dôsledku týchto varovaní.
3. Účtovník pravidelne uverejňuje aktualizovaný zoznam všetkých úradníkov systému EWS na internetovej stránke Generálneho riaditeľstva pre rozpočet.
Článok 8
Ochrana údajov a práva dotknutých osôb
1. Vo výzve na predloženie ponúk a vo výzve na predloženie návrhov a v prípade, ak nie je vyhlásená výzva, pred zadaním zákazky alebo pred udelením grantu zodpovedný povoľujúci úradník alebo jeho podriadený informujú tretie strany o údajoch o nich, ktoré sa môžu zahrnúť do systému EWS, a o subjektoch, ktorým sa tieto údaje môžu oznámiť. Keď tretie strany sú právne subjekty, zodpovedný povoľujúci úradník alebo jeho podriadený informujú aj osoby, ktoré majú právomoc zastupovať tieto právne subjekty, rozhodovať o nich alebo ich kontrolovať.
2. Útvar, ktorý požiadal o registráciu varovania v systéme EWS, je zodpovedný za vzťahy s fyzickými alebo právnickými osobami, ktorých údaje sa vkladajú do systému EWS (ďalej len „príslušná dotknutá osoba“):
a)
informuje príslušnú dotknutú osobu o žiadosti o aktiváciu, aktualizáciu alebo zrušenie každého varovania o vylúčení W5a, ktoré sa jej priamo týka, a uvedie dôvody;
b)
odpovedá na žiadosti príslušných dotknutých osôb o opravu nepresných alebo neúplných osobných údajov a na všetky ostatné žiadosti a otázky týchto osôb.
Útvar, ktorý požiadal o registráciu varovania, však môže rozhodnúť, že uplatní obmedzenia ustanovené v článku 20 ods. 1 nariadenia (ES) č. 45/2001.
3. Bez toho, aby boli dotknuté požiadavky na poskytovanie informácií uvedené v odseku 2, riadne identifikovaná fyzická osoba môže požiadať účtovníka o informácie o tom, či je registrovaná v systéme EWS.
S prihliadnutím na rozhodnutie útvaru, ktorý požadoval registráciu varovania v systéme EWS, či sa uplatnia obmedzenia ustanovené v článku 20 ods. 1 nariadenia (ES) č. 45/2001, účtovník písomne alebo elektronicky informuje túto osobu, či je registrovaná v systéme EWS.
Ak je osoba registrovaná, účtovník pripojí údaje o osobe uložené v systéme EWS. Informuje o tom útvar, ktorý požiadal o registráciu príslušného varovania.
4. Zrušené varovania sú prístupné len na účely auditu a vyšetrovania a pre používateľov systému EWS nie sú viditeľné.
Osobné údaje, ktoré sú obsiahnuté vo varovaniach a týkajú sa fyzických osôb, však zostávajú prístupné na uvedené účely len päť rokov po zrušení varovania.
ODDIEL 2
INFORMÁCIE VLOŽENÉ DO SYSTÉMU EWS
Článok 9
Kategórie varovaní
Podľa povahy alebo závažnosti skutočností, o ktorých sa útvar žiadajúci o registráciu dozvedel, varovania systému EWS sa delia na týchto päť kategórií:
1.
W1, ak sú získané informácie dostatočným dôvodom domnievať sa, že sa pravdepodobne zistí podvod alebo závažné administratívne pochybenia, alebo ak by sa po vylúčení tretej strany podľa článku 94 nariadenia o rozpočtových pravidlách mali prijať preventívne opatrenia;
2.
W2, ak sa u tretej strany zistia závažné administratívne pochybenia alebo podvod;
3.
W3, ak je tretia strana predmetom blížiaceho sa právneho konania, ktorého výsledkom býva oznámenie prikázania pohľadávky, alebo predmetom justičného konania za závažné administratívne pochybenia alebo podvod;
4.
W4, ak je tretia strana predmetom príkazu na vymáhanie pohľadávok vydaného Komisiou prevyšujúceho určitú sumu, ktorej splatenie značne mešká;
5.
W5, ak je tretia strana vylúčená v súlade s nariadením o rozpočtových pravidlách alebo s nariadeniami Rady, ktorými sa ukladajú finančné obmedzenia súvisiace so SZBP.
Článok 10
Varovania W1
1. OLAF požiada o aktiváciu varovania W1a, keď priebeh jeho vyšetrovania v počiatočnej fáze je dostatočným dôvodom domnievať sa, že sa pravdepodobne zistia závažné administratívne pochybenia alebo podvod v súvislosti s tretími stranami, najmä s tými, ktoré využívajú alebo využívali finančné prostriedky Spoločenstva. O takýchto žiadostiach OLAF informuje úradníka systému EWS príslušného útvaru.
2. OLAF a IAS požiadajú o aktiváciu varovania W1b, keď je priebeh ich vyšetrovania dostatočným dôvodom domnievať sa, že sa pravdepodobne zistia závažné administratívne pochybenia alebo podvod v súvislosti s tretími stranami, najmä s tými, ktoré využívajú alebo využívali finančné prostriedky Spoločenstva. O takýchto žiadostiach informujú úradníka systému EWS príslušného útvaru.
3. Zodpovedný povoľujúci úradník požiada o aktiváciu varovania W1c, keď je priebeh vyšetrovania Dvora audítorov, práca jeho oddelenia vnútorného auditu (IAC) alebo akýkoľvek iný audit alebo priebeh vyšetrovania, za ktorých vykonanie bol zodpovedný alebo na ktoré bol upozornený, dostatočným dôvodom domnievať sa, že sa pravdepodobne preukážu závažné administratívne pochybenia alebo podvod v súvislosti s tretími stranami, najmä s tými, ktoré využívajú alebo využívali finančné prostriedky Spoločenstva, za ktoré je zodpovedný.
4. Zodpovedný povoľujúci úradník požiada o aktiváciu varovania W1d, keď záujemcu, uchádzača alebo žiadateľa vylúči zo zadania zákazky alebo z udelenia grantu v danom postupe v súlade s článkom 94 písm. a) alebo b) nariadenia o rozpočtových pravidlách.
Varovania o vylúčení registrované podľa článku 10 ods. 4 nariadenia (ES, Euratom) č. 1302/2008 sa na účely systému EWS považujú za varovania W1d.
5. Varovanie W1 zostáva platné najviac šesť mesiacov. Zrušuje sa automaticky. Ak je potrebné, aby varovanie v systéme EWS zostalo a v rámci uvedenej lehoty sa nemôže nahradiť iným druhom varovania, podáva sa nová žiadosť.
Článok 11
Varovania W2
1. OLAF a IAS požiadajú o aktiváciu varovania W2a, keď ich vyšetrovanie vedie k zisteniu závažných administratívnych pochybení alebo podvodu v súvislosti s tretími stranami, najmä s tými, ktoré využívajú alebo využívali finančné prostriedky Spoločenstva.
2. Zodpovedný povoľujúci úradník požiada o aktiváciu varovania W2b, keď Európsky dvor audítorov, jeho IAC alebo akýkoľvek iný audit alebo vyšetrovanie, za ktorých vykonanie bol zodpovedný alebo na ktoré bol upozornený, vydali v písomnej forme zistenie závažných administratívnych pochybení alebo podvodu v súvislosti s tretími stranami, najmä s tými, ktoré využívajú alebo využívali finančné prostriedky Spoločenstva, za ktoré je zodpovedný.
3. Varovanie W2 zostáva platné najviac šesť mesiacov. Zrušuje sa automaticky. Ak je potrebné, aby varovanie v systéme EWS zostalo a v rámci uvedenej lehoty sa nemôže nahradiť iným druhom varovania, podáva sa nová žiadosť.
Článok 12
Varovania W3
1. Účtovník vkladá do systému varovanie W3a po prijatí oznámenia od Generálneho sekretariátu o prikázaní pohľadávky, ktoré sa vzťahuje na tretiu stranu.
2. Zodpovedný povoľujúci úradník požiada o aktiváciu varovania W3b, keď sa o tretích stranách, najmä o tých, ktoré využívajú alebo využívali finančné prostriedky Spoločenstva, za ktoré je zodpovedný, vie, že sú predmetom justičného konania za závažné administratívne pochybenia alebo podvod.
Keď však k takémuto justičnému konaniu vedie vyšetrovanie uskutočňované OLAF-om alebo OLAF ponúkne pomoc alebo vykonáva opatrenia v nadväznosti na toto konanie, o aktiváciu zodpovedajúceho varovania W3b požiada OLAF.
3. Varovanie W3 zostáva platné, kým sa nevynesie rozsudok, ktorý má účinok res judicata, alebo kým sa vec nevyrieši iným spôsobom.
Článok 13
Varovania W4
1. Účtovník vkladá do systému varovanie W4 v súvislosti s tretími stranami, ktoré sú predmetom príkazov na vymáhanie pohľadávok vydaných Komisiou prevyšujúcich určitú sumu, ktorej splatenie značne mešká.
2. Účtovník zavedie vnútorné usmernenia o prahových hodnotách určujúcich príslušné sumy a lehoty na registráciu pri varovaniach W4.
3. Každé varovanie W4 zostáva platné, pokiaľ dlh nie je uhradený. Účtovník varovanie zruší po uhradení dlhu.
Článok 14
Varovania W5
1. Varovanie o vylúčení registrované podľa článku ods. 1, 2 a 3 nariadenia (ES, Euratom) č. 1302/2008 sa na účely systému EWS považuje za varovanie W5a.
2. Varovanie W5b sa registruje na žiadosť útvaru Komisie, ktorý je zodpovedný za príslušné právne predpisy v súvislosti s fyzickými alebo právnickými osobami, skupinami alebo subjektmi vymenovanými v súlade s nariadením Rady, ktorým sa ukladajú finančné obmedzenia súvisiace so SZBP, pokiaľ určenie príslušnej osoby, skupiny alebo subjektu zostáva platné. Vo varovaní sa uvádzajú odkazy na nariadenie, ktorým sa ukladajú obmedzenia, alebo na príslušný vykonávací akt.
3. Na registráciu varovania o vylúčení sa vzťahujú tieto pravidlá:
a)
Vždy, keď zodpovedný povoľujúci úradník zamýšľa vylúčiť tretiu stranu podľa článku 93 ods. 1 písm. a), b), c), d) a e) nariadenia o rozpočtových pravidlách, dáva príslušnej tretej strane príležitosť písomne sa vyjadriť. Tretia strana má na vyjadrenie aspoň 14 kalendárnych dní. Pred vylúčením tretej strany podľa článku 93 ods. 1 písm. c) zodpovedný povoľujúci úradník konzultuje vec s právnym servisom a generálnym riaditeľstvom pre rozpočet.
Počas možného rozhodovania Komisie o trvaní vylúčenia zodpovedný povoľujúci úradník požiada v súlade s článkom 9 ods. 2 nariadenia (ES, Euratom) č. 1302/2008 o dočasnú registráciu varovania o vylúčení a vec čo najskôr oznámi Komisii. V snahe chrániť finančné záujmy spoločenstiev zodpovedný povoľujúci úradník môže požiadať o dočasnú registráciu varovania o vylúčení W5a ešte prv, ako príslušná tretia strana dostane príležitosť vyjadriť svoj názor. Druhá možnosť je požiadať o registráciu varovania W2.
b)
Vždy, keď zodpovedný povoľujúci úradník zamýšľa začať konanie podľa článku 96 nariadenia o rozpočtových pravidlách, dáva príslušnej tretej strane príležitosť písomne sa vyjadriť. Tretia strana má na vyjadrenie aspoň 14 kalendárnych dní.
Po konzultácii s právnym servisom a generálnym riaditeľstvom pre rozpočet a počas možného rozhodovania Komisie o administratívnej sankcii zodpovedný povoľujúci úradník požiada v súlade s článkom 9 ods. 2 nariadenia (ES, Euratom) č. 1302/2008 o dočasnú registráciu varovania o vylúčení W5a aj vtedy, ak správanie tretej strany predstavuje vážne zneužitie úradnej moci v zmysle článku 93 ods. 1 písm. c) nariadenia o rozpočtových pravidlách.
c)
V každej žiadosti o definitívnu registráciu varovania W5a v súlade s článku 93 ods. 1 písm. b), c), e) alebo f) nariadenia o rozpočtových pravidlách sa uvádza trvanie vylúčenia, o ktorom rozhodla Komisia.
ODDIEL 3
DÔSLEDKY VAROVANÍ SYSTÉMU EWS NA PLNENIE ROZPOČTU
Článok 15
Účinky varovaní systému EWS na rozpočtové operácie
1. Účtovník pozastavuje všetky platby príjemcovi, v prípade ktorého bolo zaregistrované varovanie W2, W3, W4 alebo W5. Oznámi to zodpovednému povoľujúcemu úradníkovi a požiada ho, aby uviedol dôvody, pre ktoré by sa mala platba vykonať aj napriek existujúcim varovaniam systému EWS kategórie W2, W3b a W5a.
2. S výnimkou varovaní W5b a W3a v dôsledku preventívnych prikázaní pohľadávok sa v prípadoch, keď sa pozastaví lehota na platbu v súlade s článkom 106 ods. 4 nariadenia (ES, Euratom) č. 2342/2002 alebo v súlade s podmienkami zákazky alebo grantu, ako sa uvádza v článku 18 ods. 1 písm. b) a článku 22 ods. 1 písm. a), platby, ktoré sa po overení zodpovedným povoľujúcim úradníkom potvrdia ako skutočne oprávnené, bezodkladne vykonajú.
Účtovník však môže uvoľniť pozastavenú platbu len vtedy, ak od zodpovedného povoľujúceho úradníka dostane potvrdenie s odôvodnením, že splatnú platbu treba vykonať. Bez tohto potvrdenia zostáva platba pozastavená a platobný príkaz sa prípadne pošle späť zodpovednému povoľujúcemu úradníkovi.
Keď sa platba uvoľní na základe vzájomného započítania v súlade s článkom 73 nariadenia o rozpočtových pravidlách a článku 83 nariadenia (ES, Euratom) č. 2342/2002 po varovaní W4 alebo keď bola platba vykonaná v dôsledku vykonateľného prikázania pohľadávky, účtovník napíše riadne zaevidovaný oznam.
3. V súvislosti s treťou stranou, na ktorú sa vzťahuje varovanie W5, nie je možné urobiť žiadny individuálny rozpočtový záväzok, žiadny zápis individuálneho právneho záväzku do rozpočtových účtov na základe rámcového záväzku ani uzavrieť právny záväzok založený na predbežnom záväzku.
Článok 16
Dôsledky varovania W1
Varovanie W1 sa registruje len pre informáciu a nemôže mať žiadne iné dôsledky okrem opatrení na sprísnenie monitorovania.
Článok 17
Dôsledky varovaní W2, W3b alebo W4 na postupy zadávania zákaziek alebo udeľovanie grantov
1. Keď zodpovedný povoľujúci úradník alebo jeho podriadený počas overovania v systéme EWS v súlade s článkom 6 ods. 2 písm. a) zistia zaregistrované varovanie W2, W3b alebo W4, ak to štádium postupu umožňuje, informujú výbor na vyhodnotenie ponúk v rámci zadávania príslušnej zákazky alebo udeľovania grantu o existencii takéhoto varovania, pokiaľ existencia tohto varovania predstavuje nový prvok, ktorý treba posúdiť v súvislosti s výberovými kritériami pre danú zákazku alebo grant. Zodpovedný povoľujúci úradník túto informáciu zohľadňuje, najmä ak by sa tretia strana registrovaná v systéme EWS nachádzala na prvých miestach v zozname výboru na vyhodnotenie ponúk.
2. Ak sa tretia strana, o ktorej bolo zaregistrované varovanie W2, W3b alebo W4, nachádza na prvých miestach v zozname výboru na vyhodnotenie ponúk, zodpovedný povoľujúci úradník s patričným zreteľom na povinnosť chrániť finančné záujmy a dobré meno Spoločenstva, na povahu a vážnosť odôvodnenia varovania, na výšku sumy a trvanie zákazky alebo grantu a prípadne aj na naliehavosť ich vykonania prijme jedno z týchto rozhodnutí:
a)
zadá zákazku alebo udelí grant tretej strane napriek registrácii v systéme EWS a zabezpečí, aby sa prijali opatrenia na sprísnenie monitorovania;
b)
keď existencia takéhoto varovania objektívne spochybňuje pôvodné posúdenie splnenia kritérií výberu a kritérií pre zadanie zákazky alebo udelenie grantu, zadá zákazku alebo udelí grant inému uchádzačovi alebo žiadateľovi na základe posúdenia splnenia kritérií výberu a kritérií pre zadanie zákazky alebo udelenie grantu, ktoré sa líši od posúdenia výboru na vyhodnotenie ponúk, a riadne svoje rozhodnutie zdôvodní;
c)
uzavrie postup zadávania zákazky bez jej zadania a toto uzavretie riadne zdôvodní v informácii, ktorá sa poskytuje uchádzačovi.
Keď sa zodpovedný povoľujúci úradník rozhodne uzavrieť postup v súlade s písmenom c), môže sa na zadanie zákazky v novom postupe použiť skrátený postup s lehotami stanovenými pre naliehavé prípady podľa článku 142 nariadenia (ES, Euratom) č. 2342/2002.
Článok 18
Dôsledky varovaní W2, W3b alebo W4 na existujúce zákazky alebo granty
1. Keď bolo varovanie W2, W3b alebo W4 zaregistrované z dôvodov súvisiacich s vykonávaním prebiehajúcej zákazky či grantu alebo s ich zadaním či udelením, alebo s príslušným postupom zadávania zákazky či udeľovania grantu, zodpovedný povoľujúci úradník môže po dôkladnom zvážení existujúcich rizík, povahy varovania a jeho odôvodnenia, možných dôsledkov na vykonávanie zákazky alebo grantu, najmä v súvislosti s výškou sumy, trvaním a prípadne aj s naliehavosťou zákazky alebo grantu, podniknúť jeden alebo viaceré z týchto krokov:
a)
rozhodnúť, že dodávateľ alebo príjemca môžu pokračovať vo vykonávaní zákazky alebo grantu na základe predpísaných sprísnených monitorovacích opatrení;
b)
pozastaviť lehotu na platby v súlade s článkom 106 ods. 4 nariadenia (ES, Euratom) č. 2342/2002 na účely ďalšieho overenia s cieľom uistiť sa pred akoukoľvek ďalšou platbou, či sú výdavky oprávnené, a následne vykonať skutočne oprávnené platby;
c)
pozastaviť vykonávanie zákazky alebo grantu v súlade s článkami 103 a 119 nariadenia o rozpočtových pravidlách;
d)
vypovedať zákazku alebo grant, ak príslušná zmluva obsahuje ustanovenie na tento účel.
2. Keď varovanie W2, W3b alebo W4 nebolo zaregistrované z dôvodov súvisiacich s prebiehajúcou zákazkou alebo grantom alebo s príslušným postupom zadávania zákazky či udeľovania grantu, zodpovedný povoľujúci úradník môže v závislosti od druhu varovania a možných dôsledkov na vykonávanie prebiehajúcej zákazky alebo grantu a po dôkladnom zvážení existujúcich rizík, vrátane rizika súdneho sporu, podniknúť tieto kroky:
a)
uplatniť jednu alebo viacero možností uvedených v odseku 1 písm. a) a b);
b)
vypovedať zákazku alebo grant, ak príslušná zmluva obsahuje ustanovenie, ktoré umožňuje vypovedanie v prípade nových skutočností, keď sú tieto nové skutočnosti dôvodom na skutočnú stratu dôvery zo strany Komisie a ohrozujú dobré meno spoločenstiev.
Článok 19
Dôsledky varovania W3a
1. Keď sa na tretiu stranu vzťahuje varovanie W3a zodpovedajúce preventívnemu prikázaniu pohľadávky, účtovník zachováva pozastavenie všetkých platieb do vynesenia konečného rozsudku o nároku hlavného veriteľa, ak si to vyžaduje uplatniteľné vnútroštátne právo. Keď je preventívne prikázanie pohľadávky obmedzené na konkrétnu sumu podľa rozsudku (obmedzenie práv veriteľa), účtovník pozastaví platby do danej výšky.
2. Keď sa na tretiu stranu vzťahuje varovanie W3a zodpovedajúce vykonateľnému prikázaniu pohľadávky, zodpovedný povoľujúci úradník alebo jeho podriadený v úzkej spolupráci s účtovníkom platbu pôvodne splatnú Komisiou alebo výkonnou agentúrou povinnej strane vykonajú v prospech oprávnenej strany do výšky prisúdenej sumy.
3. Odseky 2 a 3 sa uplatňujú okrem prípadov, keď je pravdepodobné, že výkon prikázania pohľadávky naruší bezproblémovú činnosť Komisie alebo výkonnej agentúry. V takom prípade sa účtovník odvolá na článok 1 protokolu o výsadách a imunitách.
Článok 20
Dôsledky varovania W4
1. Keď sa na tretiu stranu vzťahuje varovanie W4, účtovník systematicky skúma možnosť vzájomného započítania pohľadávok Spoločenstva vo vzťahu k platbe splatnej tretej strane v súlade s článkom 73 nariadenia o rozpočtových pravidlách a článkom 83 nariadenia (ES, Euratom) č. 2342/2002.
2. Zodpovedný povoľujúci úradník zohľadňuje túto informáciu pred zadaním akejkoľvek novej zákazky alebo pred udelením nového grantu tejto tretej strane.
Článok 21
Dôsledky varovania W5 na postupy zadávania zákaziek a udeľovania grantov
Zodpovedný povoľujúci úradník vylúči tretiu stranu, na ktorú sa vzťahuje varovanie W5, z účasti na postupoch zadávania zákaziek alebo udeľovania grantov v štádiu posudzovania kritérií vylúčenia v súlade s článkami 93 a 114 ods. 3 nariadenia o rozpočtových pravidlách alebo s uplatniteľným nariadením Rady, ktorým sa ukladajú finančné obmedzenia súvisiace so SZBP.
Článok 22
Osobitné dôsledky varovania W5 na existujúce zákazky alebo granty
1. Keď sa varovanie W5a zaregistrovalo z dôvodov, ktoré pravdepodobne môžu ovplyvniť vykonávanie už podpísaných zákaziek alebo grantov, zodpovedný povoľujúci úradník podnikne tieto kroky:
a)
keď to umožňujú podmienky zákazky alebo grantu a keď dôvod varovania W5 súvisí s vykonávaním prebiehajúcej zákazky či prebiehajúceho grantu alebo so zadaním prebiehajúcej zákazky či prebiehajúceho grantu:
i)
pozastaví platby na účel overenia, vykoná skutočne oprávnené platby a vymôže vrátenie akýchkoľvek neoprávnene vyplatených súm, podľa možnosti aj vzájomným započítaním vo vzťahu k akejkoľvek splatnej platbe;
ii)
vypovie zákazku alebo grant;
b)
vo všetkých ostatných prípadoch uplatňuje niektorú z možností uvedených v článku 18 ods. 1.
2. Ak nie je stanovené inak v nariadeniach Rady, ktorými sa vykonávajú spoločné pozície prijaté na základe článku 15 Zmluvy o Európskej únii, z ktorých vychádzajú varovania W5b, uplatňujú sa tieto pravidlá:
a)
je zakázané sprístupňovať akékoľvek finančné prostriedky, či už priamo, alebo nepriamo, fyzickým alebo právnickým osobám, skupinám alebo subjektom vymenovaným v príslušnom nariadení Rady, alebo v ich prospech;
b)
je zakázané sprístupňovať akékoľvek hospodárske zdroje, či už priamo, alebo nepriamo, fyzickým alebo právnickým osobám, skupinám alebo subjektom vymenovaným v príslušnom nariadení Rady, alebo v ich prospech.
Článok 23
Postúpenie veci Komisii
Za výnimočných okolností vrátane situácie, keď má prítomné riziko povahu ohrozenia dobrého mena a politickú povahu, a keď články 15 až 22 neposkytujú vhodné riešenie, zodpovedný povoľujúci úradník postúpi vec členovi Komisie, ktorý je zodpovedný za príslušnú oblasť politiky a ktorý môže vec postúpiť Komisii.
O všetkých príslušných výmenách názorov je priebežne informovaný Generálny sekretariát.
ODDIEL 4
PRECHODNÉ A ZÁVEREČNÉ USTANOVENIA
Článok 24
Prechodné ustanovenia
1. Útvar, ktorý požiadal o registráciu varovania systému EWS pred prijatím tohto rozhodnutia, zostáva zodpovedný za úpravu alebo zrušenie varovaní zaregistrovaných na jeho žiadosť v súlade s týmto rozhodnutím.
2. Pri vylúčeniach, o ktorých rozhodol zodpovedný povoľujúci úradník podľa článku 93 ods. 1 písm. b) a e) nariadenia o rozpočtových pravidlách pred 1. májom 2007, sa v trvaní obdobia vylúčenia zohľadňuje trvanie záznamov v trestnom registri podľa vnútroštátneho práva. Pri takýchto vylúčeniach sa uplatňuje maximálne trvanie štyri roky odo dňa oznámenia rozsudku. Ak toto maximálne obdobie uplynie, zodpovedný povoľujúci úradník požiada o zrušenie varovania.
Článok 25
Zrušenie rozhodnutia o systéme včasného varovania
Rozhodnutie Komisie K(2004) 193/3 (8) o systéme včasného varovania sa týmto zrušuje s účinnosťou od 1. januára 2009.
Článok 26
Uplatňovanie
Toto rozhodnutie sa uplatňuje od 1. januára 2009.
Článok 27
Uverejnenie
Toto rozhodnutie sa uverejní na informačné účely v Úradnom vestníku Európskej únie.
Pripája sa k vnútorným pravidlám plnenia všeobecného rozpočtu Európskych spoločenstiev.
V Bruseli 16. decembra 2008.